Haikoes - Willem Haupt | LitNet
’n Haikoe-kompetisie staan bekend as ’n kukai. trek jou skoene uit want die grond waarop jy staan is heilige grond
Ek wil nie vandag aan julle kukai deelneem nie, maar net iets deel. Die mooiste Afrikaanse haikoes vir my is baie ouer as Afrikaans en, vreemd genoeg, as die haikoe-digvorm. Hieronder volg ’n klompie. Daar is nog baie.
Jy moet, staan geskryf, die Here jou God aanbid en Hom alleen dien.
Kom hier! Kom met My saam en Ek maak van julle vissers van mense.
As jy die water drink wat Ek jou gee sal jy nooit nooit weer dors word nie.
Voorwaar jou geloof het jou gered. Staan op, neem jou bed op en loop.
Jy kan nie van brood alleen lewe nie, maar van elke woord van God.
Laat die kindertjies na My toe kom. Moet hulle nie verhinder nie.
Gee dan aan Caesar wat Caesar toekom en aan God wat God toekom.
Haal eers die balk uit jou eie oog en dan die klits uit jou broer s'n.
Gaan deur die nou poort. Die poort na verderf is wyd en die pad is breed.
Waak dan, want julle ken nie die uur waarop die bruidegom kom nie.
Moenie oordeel nie en oor julle sal ook nie geoordeel word nie.
Lei ons nie in die versoeking nie, maar verlos ons van die bose.
Want aan U behoort die koninkryk en die krag en die heerlikheid.
Met die maat waarmee julle meet sal ook vir julle gemeet word.
Bring julle sorge almal wat moeg en belas is; Ek gee julle rus.
Jy moet God liefhê en jou naaste soos jouself. Dis die hele wet.
Maak stil u mense. As die mense stilbly sal die klippe uitroep.
Die brood – my liggaam, die wyn – my bloed. Neem, eet, drink dink daaroor en glo.
Vader, vergewe hulle want hulle weet nie wat hulle doen nie.
Julle moet werklik soos sout wees en in vrede met mekaar lewe.
So is dit volbring en in u hande, Vader, gee Ek my gees oor.
Die klip wat verwerp is deur die bouers het toe die hoeksteen geword.
Gaan dan heen en gaan dra die blye boodskap oor aan alle nasies.
Doop hulle in die naam van die Vader, die Seun en Heilige Gees.